

GODIŠNJE IZVJEŠĆE

O IZVOZU I UVOZU ROBE VOJNE NAMJENE I NEVOJNIH UBOJNIH SREDSTAVA ZA KOMERCIJALNE SVRHE

ZA 2016. GODINU

svibanj 2017.

GODIŠNJE IZVJEŠĆE

O IZVOZU I UVOZU ROBE VOJNE NAMJENE I NEVOJNIH UBOJNIH SREDSTAVA ZA KOMERCIJALNE SVRHE

ZA 2016. GODINU

# UVOD

U skladu s odredbom članka 25. stavka 2. Zakona o nadzoru prometa robe vojne namjene i nevojnih ubojnih sredstava (Narodne novine broj 80/13, u daljnjem tekstu Zakon), Ministarstvo gospodarstva, poduzetništva i obrta u obvezi je izraditi Godišnje izvješće o izvozu i uvozu robe vojne namjene i nevojnih ubojnih sredstava za komercijalne svrhe za prethodnu godinu i dostaviti ga na usvajanje Vladi Republike Hrvatske, što je ovim izvješćem i učinjeno.

Izvješće za 2016. godinu sadrži informacije o izdanim i realiziranim zahtjevima za izdavanje dozvola za izvoz/prijenos i uvoz/prijenos robe vojne namjene i nevojnih ubojnih sredstava za komercijalne svrhe te pružanje usluga koje su razvrstane prema odredištu i kategoriji iz popisa robe vojne namjene, popisa obrambenih proizvoda te prema vrsti robe na popisu nevojnih ubojnih sredstava utvrđenih u Odluci o donošenju popisa robe vojne namjene, obrambenih proizvoda i nevojnih ubojnih sredstava ( Narodne novine, broj 101/13, 59/14, 23/15 i 83/16).

Pored Zakonom propisane obveze, ovo izvješće ima za cilj transparentno informirati javnost o činjenicama od značaja za nacionalnu sigurnost, vanjsku politiku i gospodarske interese Republike Hrvatske. Isto tako cilj mu je objediniti sve aktivnosti koje su tijekom godine poduzimala nadležna javnopravna tijela Republike Hrvatske kako bi se uspostavio što uspješniji i efikasniji sustav kontrole izvoza i uvoza robe vojne namjene i nevojnih ubojnih sredstava.

## 1.1. DEFINICIJE I POJMOVI

U odredbe Zakona ugrađene su definicije koje su preuzete iz regulative Europske unije kao što su definicija robe vojne namjene, obrambenih proizvoda, usluge brokeringa i tehničke pomoći te prijenosa obrambenih proizvoda. „Roba vojne namjene“ je roba koja je uglavnom, ali ne isključivo, konstruirana, izrađena, sastavljena ili modificirana za vojnu namjenu, uključujući tehnologiju i softver povezan uz tu robu te je navedena u Popisu robe vojne namjene.

„Obrambeni proizvod“ podrazumijeva svaki proizvod naveden u Popisu obrambenih proizvoda koji određuje Europska komisija.

„Nevojna ubojna sredstva“ podrazumijevaju robu navedenu u Popisu nevojnih ubojnih sredstava za komercijalne svrhe. Popis nevojnih ubojnih sredstava je nacionalni propis, a svaka država članica Europske unije ima mogućnost sama odlučivati koja vrsta ubojnih sredstava će se nalaziti na njenom nacionalnom popisu. U nevojna ubojna sredstva spadaju lovačko i sportsko oružje te dijelovi tog oružja, lovačko i sportsko streljivo i njegovi dijelovi te gospodarski eksplozivi, baruti i određeni pirotehnički proizvodi.

„Usluge“ čine, pribavljanje koristi, prenošenje prava te ostale poslovne aktivnosti koje se odnose na robu vojne namjene, uključujući brokerske usluge i tehničku pomoć.

„Brokerske usluge“ čini pregovaranje ili ugovaranje poslova za kupnju, prodaju ili nabavu robe vojne namjene, navedenu u Popisu robe vojne namjene, iz jedne strane države u bilo koju drugu stranu državu te prodaju i kupnju robe vojne namjene navedene u Popisu robe vojne namjene koja se nalazi u jednoj stranoj državi za prijenos u drugu stranu državu.

Brokerskim uslugama ne smatraju se pomoćne usluge. Pomoćne usluge su prijevozništvo, financijske usluge, osiguranje ili reosiguranje i oglašavanje ili promidžba.

Tehničku pomoć predstavlja svaka pomoć u svezi s popravkom, razvojem, proizvodnjom, sastavljanjem, testiranjem ili održavanjem robe vojne namjene te bilo koja druga pomoć koja se odnosi na robu vojne namjene koja može imati oblik upute, osposobljavanja, prijenosa poslovnog znanja i stručnih ili savjetodavnih usluga.

Tehnička pomoć uključuje i usmene oblike pomoći, pisane ili glasovne instrukcije, treninge, prijenose poslovnog znanja ili vještina ili konzultantske usluge.

„Prijenos“ podrazumijeva svaki transfer ili kretanje obrambenih proizvoda od dobavljača u jednoj državi članici Europske unije do primatelja u drugoj državi članici Europske unije.

## 1.2. UVJETI ZA IZVOZ I UVOZ ROBE VOJNE NAMJENE I NEVOJNIH UBOJNIH

## SREDSTAVA TE PRIJENOS OBRAMBENIH PROIZVODA UNUTAR EUROPSKE UNIJE

Zakonom su propisani uvjeti za izvoz i uvoz robe, pružanje usluga te prijenos obrambenih proizvoda između država članica Europske unije, ovlasti za izdavanje dozvola za izvoz/uvoz, prijenos obrambenih proizvoda te pružanje usluga koje se odnose na robu vojne namjene, nadležnosti tijela državne uprave koja sudjeluju u njegovoj provedbi, prava i obveze izvoznika, uvoznika i pružatelja usluga, uvjeti za obavljanje djelatnosti propisanih navedenim Zakonom te nadzor i upravne mjere za prekršitelje Zakona kada su ugroženi nacionalni ili vanjskopolitički interesi Republike Hrvatske.

Izvoz/uvoz robe vojne namjene i nevojnih ubojnih sredstava te prijenos obrambenih proizvoda, temeljem Zakona, mogu obavljati samo pravne i fizičke osobe – obrtnici upisane u Očevidnik izvoznika i uvoznika robe vojne namjene i nevojnih ubojnih sredstava.

Pružanjem usluga mogu se baviti osobe registrirane za obavljanje djelatnosti proizvodnje, odnosno posredovanja na domaćem i inozemnom tržištu robom navedenom u Popisu robe vojne namjene, sa sjedištem na teritoriju Republike Hrvatske te upisane u Očevidnik pružatelja usluga za robu vojne namjene.

Tablica br. 1. Broj trgovačkih društava upisanih u Očevidnike do 31. prosinca 2016. godine

|  |  |
| --- | --- |
| Trgovačka društva upisana u Očevidnik izvoznika i uvoznika robe vojne namjene i nevojnih ubojnih sredstava | 195 |
| Trgovačka društva upisana u Očevidnik pružatelja usluga za robu vojne namjene | 32 |

\* Izvor: evidencija Ministarstva gospodarstva, poduzetništva i obrta

U skladu s člankom 5. Zakona propisano je da dozvole za izvoz i uvoz, pružanje usluga i prijenos obrambenih proizvoda, izdaje ministarstvo nadležno za gospodarstvo temeljem suglasnosti Povjerenstva za davanje suglasnosti za izvoz i uvoz robe vojne namjene i nevojnih ubojnih sredstava, prijenos obrambenih proizvoda te pružanje usluga za robu vojne namjene.

Povjerenstvo čine predstavnici ministarstava nadležnih za obranu, unutarnje poslove, vanjske poslove, carinu i gospodarstvo. Suglasnost za izdavanje dozvola daje se jednoglasnom odlukom svih članova Povjerenstva.

Zakon omogućava i izdavanje globalne izvozne dozvole za izvoz istovrsne robe vojne namjene u jednu ili više država, uzimajući u obzir vrstu robe i dugoročnost izvoznog posla te državu u koju se ta roba izvozi. Međutim, globalna izvozna dozvola može se izdati samo za izvoz oklopne ili zaštitne opreme, konstrukcija i komponenti iz kategorije ML13. Popisa robe vojne namjene za potrebe međunarodnih javnih natječaja, ispitivanja, izložbe ili prezentacije, s rokom važenja do jedne godine i ne može se više produžiti.

S obzirom da postupak izdavanja dozvola zahtijeva određeni vremenski period, propisivanjem ove odredbe omogućeno je domaćim proizvođačima zaštitne opreme sudjelovanje na međunarodnim javnim natječajima, ispitivanjima, izložbama ili prezentacijama u dužem vremenskom razdoblju.

Globalna dozvola za prijenos izdaje se za prijenos obrambenih proizvoda prema primateljima u državama članicama Europske unije. Stranka temeljem te dozvole ima pravo prijenosa u neograničenoj količini i vrijednosti robe temeljem jedne dozvole tijekom 3 godine. Na taj se način pridonosi ubrzavanju procesa isporuke i smanjenju administrativnih barijera.

Opća dozvola za prijenos izdaje se za prijenos obrambenih proizvoda primateljima u drugim državama članicama Europske unije te primateljima u Republici Hrvatskoj koji zadovoljavaju uvjete navedene u dozvoli. Opća dozvola nalazi se na internetskoj stranici Ministarstva gospodarstva, poduzetništva i obrta, [www.mingo.hr](http://www.mingo.hr) te se stranke ne obraćaju Ministarstvu za njeno izdavanje. Stranke imaju pravo izvoza u neograničenoj količini i vrijednosti robe temeljem jedne dozvole tijekom 5 godina. Na taj način se uvelike smanjuju administrativne barijere jer nije potrebno za svaki prijenos tražiti dozvolu.

Preduvjet za izdavanje globalne dozvole za prijenos i opće dozvole za prijenos je uspostavljen program unutarnje usklađenosti (PUU), kojim su utvrđena pravila postupanja i odgovornosti unutar trgovačkog društva (imenovanje zaposlenika odgovornih za kontrolu prijenosa odnosno izvoza/uvoza, vođenje administrativne i transakcijske evidencije, obuka zaposlenika, obrada naloga u skladu sa PUU i dr.).

Zahtjev za verifikaciju programa unutarnje usklađenosti i Priručnik, trgovačko društvo dostavlja Ministarstvu gospodarstva, poduzetništva i obrta te nakon provedenog postupka i udovoljavanja uvjetima u skladu sa Zakonom, Ministarstvo gospodarstva, poduzetništva i obrta izdaje rješenje o uspostavljenom PUU temeljem čega društvo stječe pravo na korištenje globalne i opće dozvole za prijenos.

Pravne i fizičke osobe-obrtnici koji će obrambene proizvode primati temeljem opće dozvole za prijenos izdane od strane druge države članice Europske unije podnose pisani zahtjev Ministarstvu gospodarstva, poduzetništva i obrta za izdavanje certifikata.

Izdanim certifikatom se potvrđuje pouzdanost primatelja, posebno što se tiče njegove sposobnosti da poštuje izvozna ograničenja obrambenih proizvoda primljenih temeljem dozvole za prijenos iz druge države članice Europske unije.

Do kraja 2016. godine dva trgovačka društva su ispunila uvjete za dobivanje Certifikata.

## 1.3. BAZA PODATAKA

Kako bi Ministarstvo gospodarstva, poduzetništva i obrta raspolagalo vjerodostojnim i točnim podacima o zatraženim, izdanim, odbijenim i realiziranim dozvolama, Zakon propisuje da su pravne osobe ili fizičke osobe – obrtnici koji obavljaju djelatnost izvoza/uvoza ili prijenosa navedenih roba i pružanja usluga, dužne u roku 15 dana od izvršenja posla izvijestiti Ministarstvo gospodarstva, poduzetništva i obrta pisanim putem ili putem elektroničke pošte o izvršenom izvozu/uvozu ili prijenosu te priložiti dokumentaciju temeljem koje je izvršen izvoz/uvoz/ prijenos. Navedena dokumentacija mora sadržavati: obavijest o izvršenom prijenosu, presliku dozvole, presliku carinske deklaracije (u slučaju da je prijenosu obrambenog proizvoda prethodio njegov uvoz na teritorij Republike Hrvatske), serijske brojeve oružja, kao i ostalu dokumentaciju ovisno o vrsti robe.

Korisnik dozvola za izvoz/uvoz/ prijenos dužan je dva puta godišnje, do 15. srpnja tekuće godine i 15. siječnja iduće godine, dostaviti Ministarstvu gospodarstva, poduzetništva i obrta pisanim putem ili putem elektroničke pošte kumulativni pregled o obavljenim izvozima/uvozima ili prijenosima.

Ministarstvo gospodarstva, poduzetništva i obrta izdaje dozvole putem elektroničkog sustava za izdavanje dozvola TRACKER. Bitno je istaknuti, da se sustav TRACKER koristi i kao baza podataka na temelju kojih je sačinjeno i ovo izvješće. U sustav se podaci unose od strane djelatnika Ministarstva gospodarstva, poduzetništva i obrta. Obzirom da od 6. srpnja 2014. godine Ministarstvo financija - Carinska uprava više nije u obvezi voditi podatke o prijenosu robe unutar Europske unije, izvješće o prijenosu robe unutar Europske unije temelji se samo na izvješćima o realizaciji iz izdanih dozvola koje stranke dostave Ministarstvu gospodarstva, poduzetništva i obrta.

# IZVJEŠĆE O IZDANIM DOZVOLAMA ZA IZVOZ/PRIJENOS, UVOZ/PRIJENOS I PRUŽANJE USLUGA

U skladu s odredbama članka 25. Zakona o nadzoru prometa robe vojne namjene i nevojnih ubojnih sredstava, Ministarstvo gospodarstva, poduzetništva i obrta izradilo je godišnje izvješće o izvozu i uvozu robe vojne namjene i nevojnih ubojnih sredstava za komercijalne svrhe za 2016. godinu.

Ministarstvo gospodarstva, poduzetništva i obrta u 2016. godini, izdalo ukupno **850 dozvola**, od čega 433 dozvole za izvoz/prijenos; 412 dozvola za uvoz/prijenos te 5 dozvola za pružanje usluga.

254 dozvole odnose na izvoz/prijenos robe vojne namjene, 186 dozvola za uvoz/prijenos robe vojne namjene, 99 dozvola na izvoz/prijenos nevojnih ubojnih sredstava, i 175 dozvola za uvoz/prijenos nevojnih ubojnih sredstava.

Isto tako 38 dozvola odnosi se na privremeni izvoz/prijenos/povrat robe vojne namjene za prezentaciju, popravak, izložbu, testiranje i dr; 4 dozvole odnose se na privremeni izvoz/prijenos/povrat nevojnih ubojnih sredstava na sajam i tormentaciju; 39 dozvola za privremeni uvoz/prijenos/robe vojne namjene, povrat robe sa prezentacije, testiranja, popravka, izložbe i dr.; 5 dozvola za privremeni uvoz/prijenos/povrat nevojnih ubojnih sredstava, povrat sa sajma i tormentacije; 1 dozvola za privremeni uvoz/prijenos nevojnih ubojnih sredstava na sajam u Republici Hrvatskoj; 6 dozvola za privremeni uvoz/prijenos robe vojne namjene za testiranje ili uslugu remonta, 1 dozvola za povrat/prijenos privremeno uvezenih nevojnih ubojnih sredstava sa sajma, 3 dozvole za izvoz/prijenos privremeno uvezene robe vojne namjene, povrat sa testiranja i remonta, 5 dozvola za pružanje usluga za robu vojne namjene; 34 izdane globalne dozvole za izvoz robe iz kategorije ML13 Popisa robe vojne namjene u svrhu prezentacije na sajmovima i natječajima te 4 globalne dozvole za prijenos robe izdane u 2014. godini sa rokom valjanosti do 2017.godine.

Tablica br. 2. Pregled ukupno izdanih dozvola u 2015. i 2016. godini

|  |  |  |
| --- | --- | --- |
| BROJ IZDANIH DOZVOLA | | |
|  | 2015. godina | 2016. godina |
| Izvoz/prijenos | 459 | 433 |
| Uvoz/prijenos | 407 | 412 |
| Pružanje usluga | 10 | 5 |
| **UKUPNO** | **876** | **850** |

Tablica br. 3. Broj izdanih dozvola u 2016.godini za izvoz/prijenos,

pružanje usluga i uvoz/prijenos prema kategorijama

|  |  |  |  |  |  |
| --- | --- | --- | --- | --- | --- |
|  | ROBA VOJNE NAMJENE | NEVOJNA UBOJNA SREDSTVA | PRIVREMENI izvoz/prijenos/uvoz | GLOBALNE –IZVOZ | UKUPNO |
| Izvoz/prijenos | 254 | 99 | 46 | 34 | 433 |
| Uvoz/prijenos | 186 | 175 | 51 | - | 412 |
| Pružanje usluga | 5 | - | - | - | 5 |
| **UKUPNO** | **445** | **274** | **97** | **34** | **850** |

Usporedbom podataka iz 2016. godine sa podacima iz 2015. godine, razvidno je da je **ukupan broj izdanih dozvola 850**, što je za 26 dozvola manje u odnosu na prethodnu 2015. godinu kada je ukupni broj izdanih dozvola bio 876. Od toga je **izvoznih/prijenosnih dozvola izdano 433**, što je za 26 dozvola manje u odnosu na prethodnu 2015. godinu kada je broj izvoznih/prijenosnih dozvola bio 459. Broj izdanih **uvoznih/prijenosnih dozvola u 2016. godini je 412 dozvola,** što je za 5 dozvola više u odnosu na prethodnu 2015. godinu kada je taj broj iznosio 407 dozvola. Za pružanje usluga u 2016. godini izdano je 5 dozvola što je manje za 5 dozvola iz 2015. godine kada je bilo 10 izdanih dozvola.

3.IZVJEŠĆE O FINANCIJSKIM POKAZATELJIMA REALIZACIJE DOZVOLA

3.1. FINANCIJSKA REALIZACIJA DOZVOLA IZDANIH U 2016.g.

U 2016. godini izdano je ukupno 850 dozvola, od toga:

- 254 dozvole za izvoz/prijenos robe vojne namjene u odobrenoj vrijednosti od 2.855.608.479,07 HRK (379.230.873,72 EUR) od čega je u 2016. godini realizirano 557.263.879,37 HRK (74.005.827,27 EUR) ili 19,5 %.

-186 dozvola za uvoz/prijenos robe vojne namjene u odobrenoj vrijednosti od 162.652.652,27 HRK (21.600.617,83 EUR) od čega je realizirano 20.035.865,68 HRK (2.660.805,54 EUR) ili 12,3%.

- 99 dozvola za izvoz/prijenos nevojnih ubojnih sredstava u odobrenoj vrijednosti od 962.672.058,74 HRK (127.844.894,92 EUR) od čega je realizirano 23.054.293,78 HRK (3.061.569,20 EUR) ili 2,4%.

-175 dozvola za uvoz/prijenos nevojnih ubojnih sredstava u vrijednosti 362.878.323,46 HRK (48.191.012,41 EUR) od čega je realizirano 36.324.709,19 HRK (4.823.998,56 EUR) ili 10%.

-5 dozvola za pružanje usluga za robu vojne namjene u odobrenoj vrijednosti od 1.651.080,51 HRK (219.267,00 EUR) od čega je realizirano 1.042.603,80 HRK (138.460,00 EUR) ili 63%.

U 2016. godini realiziran je izvoz od 8.690.749,50 HRK (1.154.150,00 EUR) po 4 globalne dozvole za prijenos koje su izdane u 2014. godini sa rokom važenja od tri godine.

3.2. UKUPNI FINANCIJSKI POKAZATELJI REALIZACIJE DOZVOLA U

2016. GODINI SA DODANOM REALIZACIJOM DOZVOLA KOJE SU IZDANE U 2015. GODINI A REALIZIRANE U 2016.GODINI **\***

3.2.1. Izvoz/prijenos robe vojne namjene i nevojnih ubojnih sredstava

Ukupna realizacija izdanih dozvola za izvoz/prijenos robe vojne namjene u 2016. godini iznosi 1.653.443.093,28 HRK (219.580.756,08 EUR), u što je uključena realizacija po izdanim dozvolama iz 2015. godine.

Ukupna realizacija izdanih dozvola za izvoz/prijenos nevojnih ubojnih sredstavau 2016. godini iznosi 35.824.658,35 HRK (4.757.590,75 EUR), u što je uključena realizacija po izdanim dozvolama iz 2015. godine.

Tablica br. 4. Usporedni prikaz ukupne realizacije izvoza/prijenosa robe vojne

namjene i nevojnih ubojnih sredstava za 2015. i 2016.godini u HRK/EUR

|  |  |  |  |  |
| --- | --- | --- | --- | --- |
| IZVOZ/PRIJENOS | 2015.godina | | 2016.godina | |
| HRK | EUR | HRK | EUR |
| **Roba vojne namjene** | 732.873.601,94 | 96.177.638,05 | 1.653.443.093,28 | 219.580.756,08 |
| **Nevojna ubojna sredstva** | 44.992.238,03 | 5.904.493,28 | 35.824.658,35 | 4.757.590,75 |
| **UKUPNO** | **777.865.839,97** | **102.082.131,23** | **1.689.267.751,63** | **224.338.346,83** |

Pretvaranje valuta u HRK i EUR izvršeno je prema srednjem tečaju Hrvatske narodne banke na dan 31.12.2016. godine

\*U skladu sa člankom 7. Zakona o nadzoru prometa robe vojne namjene i nevojnih ubojnih sredstava Ministarstvo izdaje dozvole sa rokom važenja do jedne godine, što znači da rok važenja dozvola prelazi iz jedne u drugu kalendarsku godinu, a Izvješće je vezano samo za jednu kalendarsku godinu, u ovom slučaju za 2016. godinu.

3.2.2. Pružene usluge za robu vojne namjene

Ukupna realizacija izdanih dozvola za pružene usluge za robu vojne namjene u 2016. godini iznosi 1.042.603,80 HRK (138.460,00 EUR). U 2016. godini nije bilo realizacije po izdanim dozvolama iz 2015. godine.

Tablica br. 5. Usporedni prikaz realizacije pruženih usluga za robu vojne namjene

u 2015. i 2016.godini u HRK/EUR

|  |  |  |  |  |
| --- | --- | --- | --- | --- |
| PRUŽENE USLUGE/brokering | 2015.godina | | 2016.godina | |
| HRK | EUR | HRK | EUR |
| Roba vojne namjene | 7.849.250,90 | 1.030.085,42 | 1.042.603,80 | 138.460,00 |

Pretvaranje valuta u HRK i EUR izvršeno je prema srednjem tečaju Hrvatske narodne banke na dan 31.12.2016. godine

3.2.3. Ukupna vrijednost realizacije izvoza/prijenosa/usluga

U tablici broj 6. prikazana je ukupna vrijednost realizacije izvoza/prijenosa koja se sastoji od: iznosa realizacije izvoza/prijenosa robe vojne namjene, realizacije izvoza/prijenosa nevojnih ubojnih sredstava, pružene usluge (brokeringa), usluge remonta (brod), te vrijednosti realizacije globalnih dozvola za prijenos sa rokom važenja 2014.-2017. godine.

Tablica br. 6. Usporedni prikaz ukupne realizacije izvoza/prijenosa te

usluga u 2015.i 2016. godini u HRK i EUR

|  |  |  |  |  |
| --- | --- | --- | --- | --- |
| IZVOZ/PRIJENOS | 2015.godina | | 2016.godina | |
| HRK | EUR | HRK | EUR |
| Izvoz/prijenos | 777.865.839,97 | 102.082.131,23 | 1.689.267.751,63 | 224.338.346,83 |
| Pružene usluge/brokering | 7.849.250,90 | 1.030.085,42 | 1.042.603,80 | 138.460,00 |
| Usluga remonta | 241.533.378,83 | 31.697.293,81 | 0,00 | 0,00 |
| Prijenos globalne s rokom važenja 3 godine | 11.988.119,28 | 1.573.244,00 | 8.690.749,50 | 1.154.150,00 |
| **Ukupno izvoz/prijenos/usluge** | **1.039.236.588,98** | **136.382.754,46** | **1.699.001.104,93** | **225.630.956,83** |

Pretvaranje valuta u HRK i EUR izvršeno je prema srednjem tečaju Hrvatske narodne banke na dan 31.12.2016. godine

Izvor: izvješća trgovačkih društava o realizaciji dozvola

3.2.4. Uvoz/prijenos robe vojne namjene i nevojnih ubojnih sredstava

Ukupna realizacija izdanih dozvola za uvoz/prijenos robe vojne namjene u 2016. godini iznosi 476.323.732,31 HRK (63.256.803,76 EUR) u što je uključena realizacija po izdanim dozvolama iz 2015. godine.

Ukupna realizacija izdanih dozvola za uvoz/prijenos nevojnih ubojnih sredstava u 2016. godini iznosi 49.303.238,39 HRK (6.547.574,82 EUR) u što je uključena realizacija po izdanim dozvolama iz 2015. godine.

Tablica br. 7. Usporedni prikaz realizacije uvoza/prijenosa robe vojne namjene i

nevojnih ubojnih sredstava za 2015. i 2016.godinu u HRK/EUR

|  |  |  |  |  |
| --- | --- | --- | --- | --- |
| UVOZ/PRIJENOS | 2015. godina | | 2016.godina | |
| HRK | EUR | HRK | EUR |
| **Roba vojne namjene** | 45.626.147,36 | 5.987.683,38 | 476.323.732,31 | 63.256.803,76 |
| **Nevojna ubojna sredstva** | 52.723.181,12 | 6.919.052,64 | 49.303.238,39 | 6.547.574,82 |
| **UKUPNO** | **98.349.328,47** | **12.906.736,02** | **525.626.970,70** | **69.804.378,58** |

Pretvaranje valuta u HRK i EUR izvršeno je prema srednjem tečaju Hrvatske narodne banke na dan 31.12.2016. godine

4. ZAKLJUČAK

Ministarstvo gospodarstva, poduzetništva i obrta izradilo je Godišnje izvješće o izvozu i uvozu robe vojne namjene i nevojnih ubojnih sredstava za komercijalne svrhe za 2016. godinu u skladu s obvezom koja je propisana odredbom članka 25**.** stavkom 2. Zakona o nadzoru prometa robe vojne namjene i nevojnih ubojnih sredstava. Također u skladu s naprijed navedenom odredbom članka 25. stavka 2. istoga Zakona Ministarstvo gospodarstva, poduzetništva i obrta dužno je izraditi predmetno izvješće za prethodnu godinu i dostaviti ga na usvajanje Vladi Republike Hrvatske do 30. travnja tekuće godine.

Cilj ovoga izvješća je da se na transparentan način informira javnost o činjenicama od značaja za nacionalnu sigurnost, vanjsku politiku i gospodarske interese Republike Hrvatske. Naime, godišnje izvješće objedinjuje sve radnje i obveze koje su tijekom protekle godine poduzimala nadležna javnopravna tijela Republike Hrvatske kako bi se uspostavio što uspješniji sustav kontrole izvoza i uvoza robe vojne namjene i nevojnih ubojnih sredstava za komercijalne svrhe.

Povjerenstvo za davanje suglasnosti za izvoz i uvoz robe vojne namjene i nevojnih ubojnih sredstava, prijenos obrambenih proizvoda te pružanje usluga za robu vojne namjene u 2016. godini održalo je ukupno 27 sjednica.

Izvješće za 2016. godinu ukazuje na povećanje izvoza/prijenosa robe vojne namjene i nevojnih ubojnih sredstava u odnosu na 2015. godinu kao i povećanje uvoza/prijenosa robe vojne namjene i nevojnih ubojnih sredstava u odnosu na 2015. godinu.

I na kraju valja naglasiti da je ovo Izvješće sačinjeno na temelju zajedničkog rada djelatnika Ministarstva gospodarstva, poduzetništva i obrta i svih drugih javnopravnih tijela državne uprave koja sudjeluju u kontroli izvoza i uvoza robe vojne namjene i nevojnih ubojnih sredstava.